Diari Oficial de la Generalitat Valenciana


Sumari del DOGV 9868, del 11-06-2024 (2024/5486)

RESOLUCIÓ de 20 de maig de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen ajudes econòmiques dirigides a entitats locals per al desenvolupament de programes que fomenten la igualtat entre dones i hòmens i/o la inserció laboral de les dones per a l'exercici 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9868

Data del DOGV
:   11-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5486


Data del document
:   20-05-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 20 de maig de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen ajudes econòmiques dirigides a entitats locals per al desenvolupament de programes que fomenten la igualtat entre dones i hòmens i/o la inserció laboral de les dones per a l'exercici 2024. [2024/5486]  
  
L'Orde 10/2019, de 31 d'octubre, de la Vicepresidència i Conselleria d'Igualtat i Polítiques Inclusives, establix les bases reguladores que regiran el procediment de concessió d'ajudes econòmiques destinades a entitats locals per al desenvolupament de programes que fomenten la igualtat entre hòmens i dones i/o la inserció laboral de les dones (DOGV núm. 8673; 08.11.2019).  
Vista la proposta, de 22 d'abril de 2024, de la directora general d'Igualtat i de l'Institut de les Dones, de resolució de convocatòria de les ajudes econòmiques dirigides a entitats locals per al desenvolupament de programes que fomenten la igualtat entre dones i hòmens i/o la inserció laboral de les dones per a l'exercici 2024.  
De conformitat amb les competències conferides pel Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte   
Convocar en règim de concurrència competitiva, per a l'exercici 2024, les ajudes econòmiques destinades a entitats locals per al desenvolupament de programes que fomenten la igualtat entre hòmens i dones i/o la inserció laboral de les dones.  
  
Segon. Programes objecte de subvenció  
Podran ser objecte de subvenció:  
1. Programes de promoció i foment de la igualtat entre dones i hòmens que consistisquen a fer activitats incloses en les àrees següents:  
  
a) Activitats dirigides a l'execució de les mesures, avaluació o millora del pla d'igualtat municipal.  
b) Activitats dirigides a fomentar la igualtat entre dones i hòmens.  
  
c) Activitats dirigides a millorar la visibilització i participació de les dones.  
2. Programes formatius o de millora per a la inserció laboral de les dones, prioritàriament dones beneficiàries de la renda valenciana d'inclusió, així com programes encaminats a posar fi a la precarietat laboral en l'ocupació.  
  
Tercer. Entitats beneficiàries  
1. Podran sol·licitar les subvencions les entitats locals d'àmbit inferior a la província de la Comunitat Valenciana.  
2. Per a participar en les convocatòries corresponents, les entitats locals hauran d'acreditar disposar d'un pla d'igualtat d'acord amb el que establix la disposició addicional sèptima, apartat 2n del Reial decret legislatiu 5/2015, de 30 d'octubre, de l'Estatut Bàsic de l'Empleat Públic.  
3. No podran obtindre la condició de beneficiàries les entitats locals que incórreguen en alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Quart. Finançament  
La Llei 8/2023, de 27 de desembre, de pressupostos de la Generalitat per a l'exercici 2024, conté la línia S0337, denominada «Programa de foment de la igualtat i inserció laboral», en l'aplicació pressupostària T31023251.323A00.4, consignada a la finalitat mencionada i dotada amb un import de 615.000 euros, dels quals 596.495,70 euros es destinaran a esta convocatòria, ja que els 18.504,30 euros restants es reserven a les obligacions degudament adquirides i no satisfetes en 2023, d'acord amb el que preveu l'article 20 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
El total de les subvencions atorgades per a estos projectes no podrà superar la quantia màxima de 596.495,70 euros.  
  
Quint. Termini, lloc i forma de presentació de les sol·licituds  
1. El termini de presentació de les sol·licituds serà de quinze dies hàbils, a comptar de l'endemà de la publicació de la present resolució en el Diari Oficial de la Generalitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.  
  
2. De conformitat amb el que establix l'article 14.2 de la Llei 39/2015, d'1 d'octubre, del procediment administratiu comú de les administracions públiques, les sol·licituds de subvenció i la documentació que les acompanye es presentaran exclusivament per via telemàtica, mitjançant la firma electrònica de l'entitat sol·licitant o de la persona que la represente. A l'efecte de participació en esta convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
  
- Sol·licitar l'ajuda.  
- Permetre l'accés a la Plataforma Autonòmica d'Interoperabilitat.  
  
- Designar el compte bancari on es transferirà, si és el cas, la subvenció, que haurà d'estar donat d'alta en la Generalitat.  
- Assumir les declaracions responsables de no concurrència de causa legal per a obtindre la condició de persona beneficiària (article 13 de la Llei 38/2003, general de subvencions).  
3. La sol·licitud de presentació telemàtica, juntament amb els annexos, estarà accessible en la seu electrònica de la Generalitat, https://sede.gva.es (Procediments administratius), i en el següent enllaç de la guia Prop https://www.gva.es/va/inicio/procedimientos'id\_proc=20463&version=amp  
4. Així mateix, el procediment per a tramitar les altes, modificacions i baixes de les domiciliacions bancàries (PROPER) estarà accessible en la seu electrònica de la Generalitat (https://www.gva.es/va/inicio/procedimientos'id\_proc=22033&version=amp), i s'haurà de tramitar amb certificat electrònic.  
D'acord amb el que preveu l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, no caldrà omplir-lo si s'han presentat en una altra convocatòria, i en este cas únicament s'haurà d'indicar el número de compte.  
5. Com que està previst tramitar este procediment per mitjans telemàtics, tots els tràmits que afecten els interessats per a l'exercici dels seus drets i obligacions, així com l'esmena de la sol·licitud, s'hauran de fer per este mitjà.  
  
Sext. Documentació i informació que s'ha d'adjuntar amb la sol·licitud   
1. La sol·licitud d'ajuda es formularà segons el model de sol·licitud de subvenció general, que estarà accessible en la seu electrònica de la Generalitat, i ha d'anar acompanyada de la documentació següent:  
a) El programa sol·licitat per a l'exercici 2024, segons el model que figura com a annex I en la seu electrònica del tràmit.  
b) La fitxa descriptiva del programa, segons el model que figura com a annex II en la seu electrònica del tràmit.  
c) El número de compte bancari la titularitat del qual es corresponga amb l'entitat sol·licitant, que haurà d'indicar-se en la sol·licitud de subvenció general. En el cas que el compte bancari designat siga nou (no estiga donat d'alta prèviament en la Generalitat), s'haurà de donar d'alta a través de l'enllaç indicat en el resolc quint, apartat 4, d'esta resolució de convocatòria.  
d) Una declaració responsable que l'entitat local té pla d'igualtat vigent per al seu personal, que figura com a annex IV en la seu electrònica del tràmit.  
e) Una autorització o no oposició a l'òrgan convocant, que s'ha de fer constar en la sol·licitud general de subvenció, perquè este òrgan, directament i per mitjans telemàtics:  
- Comprove les dades fiscals identificatives de l'entitat sol·licitant, que estan en l'Agència Estatal d'Administració Tributària, i les dades d'identitat de la persona representant legal, mitjançant el sistema de verificació de dades d'identitat, segons establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Això no obstant, si de les comprovacions efectuades resulta alguna discordança amb les dades facilitades en la sol·licitud, la persona que instruïsca el procediment quedarà facultada per a fer les actuacions procedents per a aclarir-la.  
- Obtinga l'acreditació que afirme que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament d'esta llei.  
Si l'entitat sol·licitant no ho autoritza o s'hi oposa, segons el que establix la sol·licitud general de subvenció, haurà d'aportar: una còpia compulsada o autenticada del NIF de l'entitat sol·licitant; una còpia compulsada o autenticada del document nacional d'identitat; el passaport o la targeta d'identificació d'estranger de la persona representant legal, segons siga procedent, i els certificats que acrediten el compliment de les esmentades obligacions o, si no està obligat a presentar les declaracions o documents a què estes es referixen, acreditarà que les complix amb una declaració responsable.  
f) Una declaració responsable que afirme que l'entitat no incorre en cap de les circumstàncies que preveu l'article 13 de la Llei 38/2003, de 17 de novembre, general de subvencions, que impedixen obtindre la condició de beneficiària de subvencions públiques, i que afirme que es troba al corrent del compliment de les obligacions de reintegrament de subvencions que, si és el cas, se li hagen exigit, inclosa en la sol·licitud general de subvenció.  
g) Altra documentació addicional que la persona sol·licitant considere necessària per a l'oportuna valoració de la seua sol·licitud d'acord amb els criteris de valoració establits.  
2. Cada entitat podrà presentar una única sol·licitud dirigida a la realització d'un sol programa.  
  
Sèptim. Termini de resolució i notificació  
1. El termini màxim per a resoldre i notificar la resolució serà de sis mesos a comptar de l'endemà de la publicació de la present resolució en el Diari Oficial de la Generalitat Valenciana.  
2. Transcorregut el termini assenyalat sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu, als efectes que preveu l'article 25.1a de la Llei 39/2015, d'1 d'octubre, de procediment administratiu comú de les administracions públiques; tot això, sense perjuí que subsistisca l'obligació legal de l'Administració de resoldre expressament sobre la petició formulada.  
3. Correspon a la directora general d'Igualtat i de l'Institut de les Dones la competència per a resoldre per delegació de la vicepresidenta segona i consellera de Serveis Socials, Igualtat i Habitatge, després de fets l'informe i la proposta de la comissió d'avaluació.  
  
Octau. Mitjans de notificació  
1. De conformitat amb el que establix l'article 45.1.b de la Llei 39/2015, d'1 d'octubre, de procediment administratiu comú de les administracions públiques, l'òrgan instructor publicarà els requeriments d'esmena en el web de la Vicepresidència Segona i Conselleria de Serveis Socials, Igualtat i Habitatge (àrea de la Direcció General d'Igualtat i de l'Institut de les Dones): https://institutdelesdones.gva.es/va/promocio-de-la-igualtat  
2. La resolució de concessió o denegació de les subvencions, que posa fi a la via administrativa, es publicarà en el Diari Oficial de la Generalitat Valenciana (DOGV) i en el lloc web de la Vicepresidència Segona i Conselleria de Serveis Socials, Igualtat i Habitatge (àrea de la Direcció General d'Igualtat i de l'Institut de les Dones), en compliment del que establixen els articles 45.1.b i 45.3 de la Llei 39/2015, d'1 d'octubre, del procediment administratiu comú de les administracions públiques.  
3. Les publicacions mencionades tindran l'efecte de notificació.   
  
Nové. Criteris de valoració de les sol·licituds  
1. La valoració de la totalitat de les sol·licituds presentades i admeses que complisquen els requisits establits es farà sobre 100 punts, d'acord amb els criteris que establixen els apartats 2 i 3 d'este article.  
  
2. Criteris de valoració respecte a l'entitat sol·licitant: es valorarà la població amb un màxim de 35 punts.   
a) Municipis de fins a 2.500 habitants o mancomunitats de fins a 5.000 habitants: 35 punts.  
b) Municipis de 3.083-1.990 habitants o mancomunitats de 5.001 a 7.500 habitants: 25 punts.  
c) Municipis de 4.432-65.713 o mancomunitats de 7.501 a 10.000 habitants: 15 punts.  
d) Municipis de 66.512-11.478 o mancomunitats de 10.001 a 15.000 habitants: 5 punts.  
e) Municipis de 72.825-67.540 o mancomunitats de 15.001 a 20.000 habitants: 3 punts.  
f) Municipis o mancomunitats de més de 20.000 habitants: 1 punt.  
  
g) Les entitats locals menors es puntuaran igual que els municipis.  
  
3. Criteris de valoració respecte al projecte o activitat a realitzar: màxim de 65 punts.  
a) Els projectes del resolc 2.1 de la present convocatòria es valoraran:  
1r. Qualitat: es valorarà l'adequació dels objectius i les activitats: fins a 10 punts.  
2n. Objectius generals encaminats a l'erradicació de les desigualtats existents: fins a 10 punts.  
3r. Concreció dels resultats previstos amb el desenvolupament del programa: fins a 10 punts.  
4t. Establiment d'indicadors per a l'avaluació de l'impacte de gènere del programa: fins a 10 punts.  
5t. Recursos humans: es valorarà la idoneïtat del personal assignat a l'execució del projecte: fins a 5 punts.  
6t. Originalitat del projecte: es valoraran els projectes nous i innovadors: fins a 10 punts.  
7m. Viabilitat del projecte: es valorarà fins a 10 punts.  
- Proporcionalitat entre el pressupost i l'objecte del projecte: fins a 5 punts.  
- Cofinançament del projecte: fins a 5 punts, amb 1 punt per cada 5% de pressupost cofinançat.  
b) Els projectes del resolc 2.2 de la present convocatòria es valoraran:  
1r. Qualitat: es valorarà l'adequació dels objectius i activitats en relació amb el col·lectiu al qual es dirigix la formació: fins a 10 punts.  
  
2n. Formació dirigida a dones de difícil inserció laboral: fins a 10 punts.  
3r. Concreció dels resultats previstos amb el desenvolupament del programa: fins a 10 punts.  
4t. Establiment d'indicadors per a l'avaluació de l'impacte de gènere del programa: fins a 10 punts.  
5t. Recursos humans: es valorarà la idoneïtat del personal assignat a l'execució del projecte: fins a 5 punts.  
6t. Programa formatiu detallat de les activitats i el seu cronograma: fins a 10 punts.   
7m. Viabilitat del projecte: es valorarà fins a 10 punts.  
- Proporcionalitat entre el pressupost i l'objecte del projecte: fins a 5 punts.  
- Cofinançament del projecte: fins a 5 punts, amb 1 punt per cada 5% de pressupost cofinançat.  
4. Només podran obtindre ajuda les sol·licituds que obtinguen un mínim de 55 punts.  
  
  
  
Dècim. Obligacions de transparència de les entitats beneficiàries  
Les entitats beneficiàries hauran de complir les obligacions de transparència i subministrament d'informació que els corresponguen en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana.  
  
Onzé. Règim de lliurament de pagament  
1. El cent per cent de l'import de les ajudes econòmiques a les entitats locals per al desenvolupament de programes que fomenten la igualtat entre dones i hòmens i/o la inserció laboral de les dones s'entregarà immediatament, una vegada concedides, d'acord amb el que preveu l'article 44.1.c 2n de la Llei 8/2023, de 27 de desembre, de pressupostos de la Generalitat per a l'exercici 2024.  
2. En qualsevol cas, les persones que resulten beneficiàries de la subvenció hauran de justificar el gasto objecte de la subvenció atorgada, moment a partir del qual es procedirà a liquidar-la, de la qual podrà derivar-se una regularització, que implicarà l'exigència de reintegrament dels imports percebuts indegudament, en cas que la justificació fora insuficient.  
  
Dotzé. Forma i termini de justificació de les subvencions  
1. La justificació de la realització de la totalitat del programa objecte de subvenció s'efectuarà com a màxim el 31 de gener de 2025, i haurà de contindre, almenys, la informació següent, segons el model que figura com a annex III en la seu electrònica del tràmit:  
a) Una memòria final d'actuació justificativa del compliment de les condicions imposades en la concessió de la subvenció.  
b) Una memòria econòmica justificativa del cost de les actuacions, que haurà de contindre un certificat emés per la intervenció de l'entitat local beneficiària, en la qual s'incloga una relació classificada dels gastos realitzats amb identificació del creditor, concepte, import i data de pagament.  
2. L'incompliment del termini màxim de justificació de les subvencions podrà donar lloc al desistiment sense efectes de l'ajuda, amb l'exigència, si és el cas, del reintegrament de les quantitats percebudes indegudament i l'exigència de l'interés de demora des del moment del pagament de la subvenció.  
  
Tretzé. Pla de control  
Es durà a terme un pla de control de la realització de l'activitat subvencionada mitjançant la comprovació i control de la documentació de caràcter econòmic justificativa de l'import concedit i de la memòria tècnica final relativa a l'actuació subvencionada, d'acord amb el que establix l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Els controls s'adequaran al que establix l'article 15 de l'Orde 10/2019, de 31 d'octubre.  
El control es farà aleatòriament sobre almenys un 10% del total dels expedients subvencionats.  
Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a percebre l'ajuda.  
  
De conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar, potestativament, un recurs de reposició al mateix òrgan que dicta l'acte, en el termini d'un mes a comptar de l'endemà de la publicació de la present resolució en el Diari Oficial de la Generalitat Valenciana o, directament, un recurs contenciós administratiu a la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la present resolució en el Diari Oficial de la Generalitat Valenciana.  
  
  
València, 20 de maig de 2024.-La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.